CELEX: 62012CN0559
Language: sk
Date: 2012-12-05 00:00:00
Title: Vec C-559/12 P: Odvolanie podané 5. decembra 2012 : Francúzska republika proti rozsudku Všeobecného súdu (šiesta komora) z  20. septembra 2012 vo veci T-154/10, Francúzsko/Komisia

2.2.2013   
            
            
               SK
            
            
               Úradný vestník Európskej únie
            
            
               C 32/13
            
         Odvolanie podané 5. decembra 2012: Francúzska republika proti rozsudku Všeobecného súdu (šiesta komora) z 20. septembra 2012 vo veci T-154/10, Francúzsko/Komisia
   (Vec C-559/12 P)
   2013/C 32/18
   Jazyk konania: francúzština
   
      Účastníci konania
   
   
      Odvolateľka: Francúzska republika (v zastúpení: G. de Bergues, J. Gstalter, D. Colas, splnomocnení zástupcovia)
   
      Ďalší účastník konania: Európska komisia
   
      Návrhy odvolateľky
   
   
               —
            
            
               zrušiť rozsudok Všeobecného súdu Európskej únie z 20. septembra 2012 vo veci T-154/10, Francúzsko/Komisia, v celom rozsahu,
            
         
               —
            
            
               zrušiť rozhodnutie Komisie 2010/605/EÚ z 26. januára 2010 o štátnej pomoci C-56/07 (ex E 15/05), ktorú Francúzsko poskytlo podniku La Poste (1), a rozhodnúť vo veci s konečnou platnosťou alebo vrátiť vec Všeobecnému súdu,
            
         
               —
            
            
               zaviazať Európsku komisiu na náhradu trov konania.
            
         
      Odvolacie dôvody a hlavné tvrdenia
   
   Na podporu svojho odvolania uvádza francúzska vláda štyri odvolacie dôvody.
   Vo svojom prvom odvolacom dôvode francúzska vláda na jednej strane tvrdí, že v napadnutom rozsudku Všeobecný súd zjavne nepochopil zmysel žalobných dôvodov tejto vlády, keďže zastával názor, že všetky uvádzané žalobné dôvody sú v podstate spojené s určením existencie výhody, a nie aj s určením existencie prevodu štátnych zdrojov. Na druhej strane v dôsledku toho Všeobecný súd porušil článok 44 ods. 1 písm. c), ako aj článok 48 ods. 2 Rokovacieho poriadku Všeobecného súdu, keďže vyhlásil za neprípustné tvrdenie francúzskej vlády o porušení podmienky týkajúcej sa existencie prevodu štátnych zdrojov.
   Vo svojom druhom odvolacom dôvode francúzska vláda tvrdí, že Všeobecný súd sa dopustil nesprávneho právneho posúdenia, keďže zastával názor, že Komisia z právneho hľadiska dostatočne preukázala existenciu štátnej záruky priznanej La Poste. Subsidiárne táto vláda tvrdí, že Všeobecný súd skreslil dôkazy, ktoré mu boli predložené, keďže zastával názor, že dôkazy, ktoré predložila Komisia, preukazujú existenciu štátnej záruky.
   Vo svojom treťom odvolacom dôvode francúzska vláda tvrdí, že Všeobecný súd prekrútil francúzske právo, porušil svoju povinnosť odôvodnenia a subsidiárne, že sa dopustil nesprávneho právneho posúdenia pri právnej kvalifikácii skutkových okolností, keďže vyradil druhý žalobný dôvod uvádzaný touto vládou, založený na skutkovom a právnom omyle, pokiaľ ide o existenciu neobmedzenej štátnej záruky v prospech La Poste. Tento odvolací dôvod má štyri časti.
   Po prvé francúzska vláda tvrdí, že Všeobecný súd prekrútil francúzske právo, keďže zastával názor, že Komisia správne dospela k záveru, že francúzske právo nevylučuje možnosť štátu zveriť implicitnú záruku verejným inštitúciám priemyselnej a obchodnej povahy (ďalej len „EPIC“).
   Po druhé francúzska vláda tvrdí, že Všeobecný súd prekrútil francúzske právo, keďže súhlasil s názormi Komisie, pokiaľ ide o dôsledky vyplývajúce z uplatnenia zákona č. 80-539 zo 16. júla 1980 o penále uplatniteľnom v správnej oblasti a o vykonávaní rozsudkov zo strany právnických osôb verejného práva.
   Po tretie francúzska vláda tvrdí, že Všeobecný súd prekrútil francúzske právo a porušil svoju povinnosť odôvodnenia, keďže vyradil časť žalobného dôvodu tejto vlády založenú na omyle, ktorého sa dopustila Komisia, keď prispôsobila podmienky vzniku zodpovednosti štátu mechanizmu záruky.
   Po štvrté francúzska vláda tvrdí, že Všeobecný súd prekrútil francúzske právo, keďže vyradil časť žalobného dôvodu tejto vlády založenú na omyle, ktorého sa dopustila Komisia, pokiaľ ide o následky prípadných prevodov povinností zrušených EPIC.
   Vo svojom štvrtom a poslednom odvolacom dôvode francúzska vláda tvrdí, že Všeobecný súd sa dopustil nesprávneho právneho posúdenia, keďže zastával názor, že Komisia z právneho hľadiska dostatočne preukázala existenciu výhody, ktorá vyplýva z údajnej štátnej záruky priznanej La Poste. Subsidiárne francúzska vláda tvrdí, že Všeobecný súd skreslil dôkazy, ktoré mu boli predložené, keďže zastával názor, že dôkazy, ktoré predložila táto vláda, nevyvracajú tvrdenia Komisie týkajúce sa existencie výhody.
   
      (1)  Ú. v. EÚ L 274, s. 1.